DEBATT De dårligste kjenner vi. Peter Christian Frølich (H) fikk i BT publisert en drømmeillustrasjon med et nytt torg ved Bryggen i en by som knapt klarer å holde liv i sitt historiske torg. Ikke en av de 10.000 bilene, bussene og lastebilene som passerer daglig var å se i skissen. Arbeiderpartiet med Geir Dale i spissen mente at Bryggens kunne miste status som verdensarv på Unescos viktige liste – et trusselbilde uten rot i virkeligheten.

Men tilsynelatende har motstanderne fortsatt ett godt argument som blant annet Dale har flagget: Bybanen til Åsane blir for treig. Det høres besnærende ut: En bybane som frakter folk fra Åsane til Flesland raskere enn bilen. Tid er viktig, men i arbeidet med å gi bilbyen Bergen et tjenlig kollektivtilbud er det viktig å starte i riktig ende.

Bybanen sørover har gitt et meget godt kompromiss mellom tilgjengelighet og tid. Noen glemmer at et kollektivtilbud trenger stopp for å ta på passasjerer. Bybanen til Lagunen har økt kollektivandelen fra 18 til 28 prosent.

Bybanen gir forutsigbarhet og køfri transport for å unngå de ødeleggende bilkøene. Derfor er det fortsatt klokt å la Bybanen betjene sentrum best mulig selv om kjøretiden blir noen få minutter lengre enn et alternativ som knapt betjener sentrum. Den sparte milliarden på å unngå lang tunell kan vi bruke på miljøvennlige trolleybusslinjer.

Et godt bybanetilbud til beboerne i Sandviken er viktig for å redusere lokal bilkjøring som i dag belaster Bryggen og Øvregaten.

Naturvernforbundet har vist at det er mulig å holde to tanker i hodet når det gjelder bybanens tid: La oss først bygge ut et stabilt og forutsigbart tilbud til flest mulig som ønsker å la bilen stå. Dernest i fase 2 kan vi vurdere hurtiglinjer som f.eks. en bane fra Lagunen langs Sjølinjen til sentrum. Bystyret har også bedt Byrådet utrede en rask trase til Loddefjord og Sotra. Også her er det viktig at vi gir en god forbindelse til beboerne på Laksevåg.

Når Åsane har fått sin Bybane er det mulig å vurdere om raskere løsninger er nødvendig eller om bybanen kombinert med ekspressbusser og kollektivfelt på innfartsårene er tilstrekkelig når E39 blir flyttet til Arnadalen.

I Hordaland er det nå veiplaner med prislapp på minst 70 – kanskje så mye som 100 milliarder kroner. Mange av disse veiene skal fylle mer bilkø inn i Bergen. E39 fra Os til Bergen skal gi halv kjøretid med 110 km/t, ifølge Søviknes. Men det er bare inntil bilene møter køkaoset ved Lagunen.

Argumentet om raskere bybane er i de nærmeste 20 år en tåkelegging av det viktigste hensynet: Gi bergenserne et køfritt, lett tilgjengelig kollektivtilbud som gjør at vi kan reservere vegnettet til nyttetrafikken. Det er tid for Bybane både til Åsane og Fyllingsdalen.